V. Veteška, podpredseda NR SR: (2004-10-29):
Želá si vystúpiť pán spravodajca? Nech sa páči. M. Maxon, poslanec: Ďakujem pekne za slovo. Vážený pán minister, ten váš zámer v súvislosti s transformáciou Lesov Slovenskej republiky, š. p., môžeme teda akceptovať z hľadiska vášho výkladu. Ale ja sa opieram ešte raz o jasnú dikciu programového vyhlásenia vlády. A predsa nás nechcete presvedčiť o tom, že najskôr všetko uskutočníte a potom nám predložíte zákon, ktorý to má upravovať. Veď to, čo ste spomínali, tzv. lesný zákon, on vo svojej podstate s transformáciou lesov nemá absolútne nič spoločné. Tak ja by som naozaj vás chcel veľmi pekne poprosiť, tých kolegov, ktorí nemajú o tom dostatočný obraz, aby ste takýmto spôsobom nezavádzali. Ako sa bude v Lesoch Slovenskej republiky hospodáriť, o tom  hovorí lesný zákon. Ale ako sa to bude transformovať a ako sa bude realizovať transformácia a aký by mal byť potom ten výsledok štátneho podniku, o tom má hovoriť ten osobitný zákon, ktorého my sa dovolávame. A tvrdíme: „Áno, vy máte tú kompetenciu ako zriaďovateľ a generálny riaditeľ, ako riaditeľ štátneho podniku spraviť zmenu organizačnej štruktúry, personálne zmeny, zmeny sídiel závodov a tak ďalej. Áno, vy tú kompetenciu zo zákona máte. Ale máte aj zodpovednosť voči Národnej rade Slovenskej republiky, aby ona o tom mala právo rokovať, pretože Lesy Slovenskej republiky nepatria ministerstvu pôdohospodárstva alebo generálnemu riaditeľovi, Lesy Slovenskej republiky, ktoré vy idete transformovať, patria občanom tejto krajiny a my sme zástupcovia občanov tejto krajiny.“ Takže dodržiavajte programové vyhlásenie vlády, dajte nám ten dokument na posúdenie a spoločne budeme rokovať ako ďalej. Nikto nie je proti tomu, aby sa hospodárenie v Lesoch Slovenskej republiky zlepšilo, aby tá firma lepšie pracovala a lepšie fungovala, ale principiálne odmietame takýto postup. A mne je ľúto, že v tejto chvíli musím konštatovať, ja nie som koaličný poslanec, vy odmietate plniť programové vyhlásenie vlády. Ale s tým nech si spraví poriadok predseda vlády Slovenskej republiky. Pokiaľ sa týka vecí, ktoré súvisia s poľnohospodárstvom, pán minister, my sme niekoľkokrát aj vo výbore skonštatovali, že fajn, Pôdohospodárstva platobná agentúra strašný kus roboty spravila a tak ďalej, ale, prepáčte, nás naozaj v tejto chvíli nezaujíma, či 20 skupín pracuje v teréne a robí aj počas týchto sviatkov, nás zaujíma to, kedy tie platby budú realizované. A keď vy konštatujete, že bez ukončených kontrol to nie je možné, no tak my môžeme položiť otázku, že tých kontrolných skupín nemalo byť 20, ale malo ich byť 40. Nech teda premerajú, nech zavedú tie zmeny do systému tie skupiny. Ak z tých 8 137 potenciálnych žiadateľov zhruba 10 % má  zmätočné žiadosti, tak tých ostávajúcich niekoľko tisíc nemôže za to byť sankcionovaných. Ja viem, že ten systém v Európskej únii je taký, ale mali ste teda s tým  počítať, že tento problém môže vzniknúť. Ja, samozrejme, viem, že pokiaľ sa bude realizovať intervenčný nákup, tak tie lehoty sú jasné. Ale, pán minister, poľnohospodári predsa môžu vedieť už teraz o podmienkach, aj o kvalitatívnych podmienkach, aj o cenových podmienkach. Ak poľnohospodári tieto informácie budú mať, tak významným spôsobom to upokojí situáciu a aj upraví aktuálne ceny na trhu. Pokiaľ sa týka tej špeciálnej oblasti, pán minister, ja som všeobecne hovoril o odpadoch živočíšneho pôvodu, ja som nehovoril len teda o špecifických rizikových materiáloch. Ak tá situácia je taká, tak vás veľmi pekne prosím tu na pléne Národnej rady, no dajte nám to konečne do výboru, napíšte nám, koľko tam peňazí išlo, a to akým spôsobom, či bola vyhodnotená zmluva s tou príslušnou firmou, prečo nebola tá firma sankcionovaná, keď nedodržiavala zmluvné podmienky. Veď my to všetci veľmi dobre z hľadiska diskusie už vieme. Tak nám to konečne dajte, vo výbore to posúdime a spravíme k tomu generálny záver, aby bolo jasné, akým spôsobom sa hospodárilo v tejto oblasti. Pán minister, taká drobnosť. Veď štát participoval na tom, aby sa nechal okrádať. A vy hovoríte, že nedokázali ste tomu zabrániť. Mäsokostná múčka vo všetkých spaľovniach je štandardné médium a všetky spaľovne za štandardné médium platia. To znamená, že za tú mäsokostnú múčku spaľovne dávajú peniaze, lebo je to vykurovacie médium pre tú spaľovňu, len na Slovensku my sme platili tej spaľovni zo štátneho rozpočtu, že tú mäsokostnú múčku spaľovali. Veď to naozaj zostáva v tejto oblasti rozum stáť. Ale aby som nebol len kritický, áno, spravil sa tam veľmi veľký kvalitatívny posun aj z hľadiska názorov, aj z hľadiska budúcich riešení, ale, žiaľ, teda musím skonštatovať, že viac ako 500 mil. Sk bolo na túto oblasť minutých, aj keď si uvedomujem, čo znamená nákazová situácia a riziko nákazovej situácie predovšetkým vo vzťahu k poľnohospodárom a k obchodu predovšetkým teda s komoditami živočíšneho pôvodu. No a ešte mi dovoľte povedať, prečo také isté znepokojenie. Nebolo tu povedané, v akej situácii sa poľnohospodárstvo v súčasnom období nachádza alebo teda najčerstvejšie informácie tu máme za prvý polrok. Za prvý polrok tohto roku slovenskí poľnohospodári dosiahli stratu 2,9 mld. Pesimisti hovoria, že tá strata ku koncu roku bude, nie, samozrejme, v takej mimoriadne veľkej výške. Ja si skôr myslím, že by sme sa už mohli preklopiť do mierneho zisku. Ale ak ešte hovorím napr. o likvidácii odpadov živočíšneho pôvodu, tak medziročný pokles, resp. pokles počtu hospodárskych zvierat za prvý polrok je skoro 12 %. A likvidovali sme stále väčšie a väčšie množstvo odpadov živočíšneho pôvodu. No ja sa pýtam: Odkiaľ sme ten odpad živočíšneho pôvodu brali, keď počty hospodárskych zvierat každý rok klesali? No jednoducho tak, že tie množstvá, ktoré boli likvidované, nikto nejakým dôkladnejším spôsobom nekontroloval. A dovoľte mi povedať ešte to kľúčové z hľadiska prezentácie potreby realizovať zálohové platby. Vážené panie poslankyne, vážení páni poslanci, v platobnej neschopnosti sa nachádza 93,4 % podnikov. Z toho 63 % poľnohospodárskych podnikov je v prvotnej platobnej neschopnosti. To nie je spôsobené neefektívnym alebo zlým hospodárením, to je spôsobené predovšetkým tou radikálnou zmenou. A ak je dnes ťarcha na poľnohospodároch, aby založili úrodu a prežili ešte do toho januára, tak naozaj je potrebné spraviť strašne veľa preto, aby tie zálohové platby dostali. O tom vzťahu poľnohospodárstvo verzus štátny rozpočet sa budeme baviť, samozrejme, pri rozpočtovej kapitole ministerstva pôdohospodárstva a pri rozpočte ako takom, ale chcel by som využiť túto príležitosť, aby som vám jednoznačne teda povedal, že pokiaľ vám niekto bude hovoriť, že bude dávať poľnohospodárom štátny rozpočet v roku 2005 viac ako v roku 2004, tak vás klame. Vzťah štátneho rozpočtu k rozpočtovej kapitole ministerstva pôdohospodárstva je o 104 mil. korún nižší, ako bol v roku 2004. To, ako sa bude vyvíjať  oblasť priamych platieb, a nakoniec aj informácie od pána generálneho, ktoré som dostal, sú pomerne povzbudivé, že zhruba ešte o 380 mil. Sk by sme s priamymi platbami, ale vo vzťahu k Európskej únii, mohli ísť hore, je povzbudivé. Ale ešte raz opakujem, ak si zoberieme vzťah slovenské poľnohospodárstvo verzus teda štátny rozpočet, tak tu je o 104 mil. korún v roku 2005 navrhované zníženie. Ďakujem pekne za pozornosť.